Χρήστος Πανούτσος

Ο Χρήστος Πανούτσος (Λακκώματα, Αχαΐα, 1922 - Πάτρα, 15 Ιουνίου 1994) ήταν καταξιωμένος και φημισμένος τραγουδιστής της παραδοσιακής δημοτικής μουσικής.

Βιογραφία
Γεννήθηκε στα Λακκώματα Αχαΐας, απ' όπου και κατάγεται, ένα δηλαδή ορεινό χωριό στον Ερύμανθο και στην ιστορική περιοχή των Νεζερών, 41 χιλιόμετρα από το κέντρο της Πάτρας και 40 χιλιόμετρα από τα Καλάβρυτα. Ωστόσο, μεγάλωσε στο χωριό Βασιλικό (Μπρακουμάδι), όπου και μετέβη η οικογένεια και το οποίο βρίσκεται σε μια πεδινή τοποθεσία σε απόσταση περί τα 16 χιλιόμετρα από την πόλη της Πάτρας. 

Σπούδασε βυζαντινή μουσική στο Ωδείο Αθηνών. Υπήρξε μαθητής και μετέπειτα συνεργάτης του μεγάλου μουσικοδιδάσκαλου Σίμωνα Καρά. Έγινε ευρύτερα γνωστός από την συνεχή συμμετοχή του επί εικοσαετία σε ραδιοτηλεοπτικές εκπομπές, ως επί το πλείστον της Ε.Ρ.Τ. και της Υ.ΕΝ.Ε.Δ., στις οποίες μετείχε αφιλοκερδώς και ερμήνευε δημοτικά τραγούδια από όλες τις περιοχές του Ελληνισμού και κατά κύριο λόγο παραδοσιακά τραγούδια της ιδιαίτερης πατρίδας της Αχαΐας αλλά και γενικότερα όλου του Μοριά.

Μετείχε ως τραγουδιστής στους δίσκους δημοτικής μουσικής της Ανθολογίας «Ελληνικά Δημοτικά Τραγούδια» της Ακαδημίας Αθηνών που εκδόθηκε το 1971 ανήμερα του εορτασμού της κήρυξης της Επανάστασης του 1821 και της επετείου των 150 χρόνων από αυτή. 

Έχει αξιοσημείωτη προσφορά στον χώρο του δημοτικού τραγουδιού, που πέραν του μεγάλου δισκογραφικού και ηχογραφημένου έργου του, διέθεσε μουσικό εξοπλισμό για την λαογραφική καταγραφή και αναπαραγωγή πολλών τραγουδιών και υπήρξε συλλέκτης βιβλίων, καθώς και δίσκων και μαγνητοταινιών παλαιότερων ερμηνευτών.

Δισκογραφία

Μουσικές συλλογές
 «Τραγούδια του Μοριά» (1974)
 «Ελληνική λεβεντιά» (1977)
 «Αθάνατα δημοτικά τραγούδια Νο 1» (1978) 
 «Αθάνατα δημοτικά τραγούδια Νο 2» (1978)
 «Αθάνατα δημοτικά τραγούδια Νο 3»  (1981)
 «Τα χορευτικά Νο 4» (1983)
 «Τα χορευτικά Νο 5» (1983)
 «Χρήστος Πανούτσος» (1995)

Συμμετοχές 
 «Χαρές του βουνού και του κάμπου» (1963) 
 «Τραγούδια και χοροί της στεριάς No 2» (1964)
 «Πανηγύρι στα χωριά μας» (1966) 
 «Αθάνατα δημοτικά τραγούδια» (1969)
 «Ελληνικά δημοτικά τραγούδια - Μουσική ανθολογία» (1971) 
 «Ελλάδα - Μουσικός άτλαντας» (1974)
 «Χοροί της Σμύρνης και του Αιγαίου» (1976)
 «Ταξίδι στην Ελλάδα» (1976)
 «Τραγούδια του νοτιά» (1980)
 «Οι πηγές του Δημοτικού μας τραγουδιού Νο 1» (1984)
 «Οι πηγές του Δημοτικού μας τραγουδιού Νο 3» (1984)
 «Οι πηγές του Δημοτικού μας τραγουδιού Νο 4» (1984)
 «Με ντέφια και κλαρίνα» (1986) 
 «Δημοτικά - Σεργιάνι στην Ελλάδα Νο 2» (1989)
 «Δημοτικά - Σεργιάνι στην Ελλάδα Νο 5» (1989)
 «Δημοτικά - Σεργιάνι στην Ελλάδα Νο 7» (1990)
 «Δημοτικά - Σεργιάνι στην Ελλάδα Νο 8» (1990)
 «Δημοτικά - Σεργιάνι στην Ελλάδα Νο 9» (1990)
 «Τα κλέφτικα» (1996)
 «Ελλάδα και Παράδοση: Καλαματιανά, συρτά, τσάμικα» (1997)

Παραπομπές

Πηγές
Τάκης Καλογερόπουλος, Λεξικό της Ελληνικής μουσικής: από τον Ορφέα έως σήμερα, τομ. Δ΄, εκδόσεις Γιαλλελή, Αθήνα 2001. 
 π. Χρίστος Κυριακόπουλος, Ομιλία για το Μουσικο-φιλολογικό μνημόσυνο για τον Χρήστο Πανούτσο, Δημοτικό Θέατρο Πατρών «Απόλλων», 30/09/2007.

Εξωτερικοί σύνδεσμοι
 My Greek.Fm, Βιογραφικές πληροφορίες για τον Χρήστο Πανούτσο.
 Ακαδημία Αθηνών, Κέντρον Ερεύνης της Ελληνικής Λαογραφίας: Δημοσιεύματα του Λαογραφικού Αρχείου.
 Μουσικό Λαογραφικό Αρχείο Μέλπως Μερλιέ, Πληροφορίες για τον Χρήστο Πανούτσο.
 Αφιέρωμα από το Αρχείο της ΕΡΤ για την 25η Μαρτίου: Ντοκουμέντο του 1976 από εκπομπή που παρουσίασε η Δ. Σαμίου και συμμετέχει τραγουδώντας μεταξύ άλλων και ο Χρ. Πανούτσος.

Έλληνες άνδρες τραγουδιστές
Έλληνες ψάλτες
Απόφοιτοι του Ωδείου Αθηνών